5-jarige al glo drie keer verkragSkokgolwe trek deur die land na beweringe aan die lig gekom het dat ŉ vyfjarige dogtertjie al reeds drie keer verkrag is. Die ANC het in ŉ persverklaring gesê sulke dade is onmenslik en het dit ten sterkste veroordeel. “Kinders het die reg om te speel en in ŉ versorgende en veilige omgewing groot te word,” het Makonde Mathivha gesê. The Star berig dit was die derde keer wat dié graad-R meisie sedert 2010 in Mmamatsha in die GaMolepo-gebied verkrag is. Konstabel Moses Molepo, ‘n polisiewoordvoerder, het gesê die meisie se eerste verkragtingsaak is in Desember ingedien. Dié saak is na bewering tydelik teruggetrek hangende DNS-toetse en ‘n maatskaplike werker se verslag. Die meisie is in Mei vanjaar na bewering weer verkrag. In dié saak is ‘n 28-jarige man op aanklag van verkragting aangekeer. Die kind is verlede Woensdag glo vir ‘n derde keer verkrag. ‘n Man is in hegtenis geneem en het Vrydag in die Mankweng-landdroshof verskyn. Sy is in die laaste twee voorvalle glo verkrag terwyl sy skool toe gestap het. Die voorval in 2010 het plaasgevind toe sy in haar 13-jaaroue tannie se sorg geplaas is, terwyl haar ouers ‘n begrafnis bygewoon het. “Ons kan nie toelaat dat sulke onmenslike dade voortgaan nie,” het Mathivha gesê. Hy het ŉ volledige ondersoek aangevra oor hoekom die vorige saak terug getrek is.